Author: administrator
Last saved by: vavrovm
Company: Abyss

Predkladacia správa

Návrh nariadenia vlády Slovenskej republiky, ktorým sa ustanovuje zoznam nesamosprávnych území, ktoré v medzinárodných vzťahoch vystupujú samostatne a ktoré sa považujú za štát dohovoru, je vypracovaný podľa § 102 ods. 1 písm. b) zákona č. 8/2009 Z. z. 
o cestnej premávke a o zmene a doplnení niektorých zákonov v znení neskorších predpisov (ďalej len „zákon o cestnej premávke“), ktorý bol zmenený a doplnený zákonom č. 313/2011 Z. z. 
s účinnosťou od 1. novembra 2011, ako iniciatívny materiál.
 
Predmetné ustanovenie v novom znení umožňuje používanie vodičských preukazov vydaných orgánmi nesamosprávnych území, ktoré v medzinárodných vzťahoch vystupujú samostatne, ale Slovenská republika ich neuznáva za subjekty medzinárodného práva, keďže nie sú suverénnymi štátmi. Táto špecifická situácia neumožňuje uvedeným subjektom ani pristúpiť k medzinárodnoprávnym dokumentom. V oblasti uznávania a výmeny vodičských preukazov, ako aj celkovo v oblasti cestnej premávky, ide o dva významné dohovory, a to Dohovor o cestnej premávke podpísaný 19. septembra 1949 v Ženeve, tzv. Ženevský dohovor a Dohovor o cestnej premávke podpísaný 8. novembra 1968 vo Viedni, tzv. Viedenský dohovor. Štáty, ktoré sú zmluvnými stranami týchto dohovorov, podliehajú osobitnému režimu vo vzťahu k niektorým ustanoveniam zákona o cestnej premávke, napr. aj vo vzťahu k medzinárodnému uznávaniu vodičských preukazov podľa § 102 až 106a zákona o cestnej premávke.
 
Účinnosť nariadenia vlády sa vzhľadom na predpokladanú dĺžku legislatívneho procesu navrhuje od 1. marca 2012.
 
Predkladaný návrh nariadenia vlády nebude mať vplyv na rozpočet verejnej správy, 
na podnikateľské prostredie, na životné prostredie, na informatizáciu spoločnosti ani sociálny vplyv.
 
Návrh nariadenia vlády bol predmetom riadneho medzirezortného pripomienkového konania, ktorého vyhodnotenie je uvedené v prílohe. 

Návrh nariadenia vlády bol dňa 31. januára 2012 prerokovaný Legislatívnou radou vlády SR, ktorej pripomienky sú v predkladanom návrhu zapracované.